**Obydlie miškára** (čes. *obydlí zvěrokleštiče*) je pamiatkovo chránený vidiecky dom z roku 1850, ktorý sa nachádza v obci Komňa v Zlínskom kraji. V dome je umiestnená expozícia, ktorá približuje dnes už zaniknuté miškárske remeslo, a súčasne slúži ako ukážka bývania v 2. polovici 19. storočia. Jeho izba je zároveň využívaná ku kultúrnym a folklórnym účelom.

Život pôvodných obyvateľov
--------------------------

Kuchyňa
Pôvodným majiteľom domu, ktorý dnes nesie číslo popisné 6, bol drobný poľnohospodár František Toman, po ktorého smrti hospodárstvo prevzal jeho syn Karel Toman s manželkou Teréziou. Karel Toman počas 1. svetovej vojny bojoval ako rakúsko-uhorský vojak na ruskom fronte, a pretože po vojne hospodárstvo k obžive rodiny nestačilo, vyrážal do sveta ako miškár. Toto remeslo bolo v Komni oveľa rozšírenejšie ako inde – v čase jeho najväčšieho rozmachu tu žilo až 220 miškárov.

Karel Toman mal so svojou manželkou, rodenou Haluzovou, päť detí, z ktorých sa dospelosti dožili len dcéry Emilie a Marie. Hospodárstvo po ňom prevzala Emilie, ktorá sa vydala za Martina Mlčůcha a mala dvoch synov, Františka a Bohumila. Marie s nimi žila v spoločnej domácnosti a zomrela nevydatá vo veku 42 rokov. Hospodárstvo tu skončilo roku 1955, kedy rodina bola nútená odovzdať dobytok do jednotného roľníckeho družstva.

Dom mal obytnú a hospodársku časť. Obytnú časť tvorila izba a s ňou susediaca malá kuchyňa. V izbe bola najprv hlinená a neskôr drevená podlaha a v jednom rohu stála po strop vysoká kachľová pec. Obyvatelia spali na režnej slame, ktorá sa prikryla hrubou plachtou. Hospodárska časť pozostávala z komory, kde sa skladovalo náradie a zásoby zemiakov a repy, ďalej z chlieva a tzv. „mlatevni", kde sa mlátilo obilie a bolo uložené hospodárske náradie a povoz. Pod strechou bola povala, kde sa skladovalo seno pre dobytok, ktoré súčasne tvorilo tepelnú izoláciu. Pred domom bola malá záhradka so studňou, zeleninovými záhonmi, niekoľkými ovocnými stromami a s hnojiskom.

Kultúrna pamiatka
-----------------

Vystavené miškárske nástroje
Poslední majitelia žili v dome do roku 2005. V roku 2006 dom zakúpila obec Komňa a s ohľadom na jeho schátraný stav ho nechala za použitia tradičných stavebných materiálov a technológií s podporou Zlínskeho kraja opraviť. Roku 2008 potom bol rozhodnutím Ministerstva kultúry Českej republiky vyhlásený za kultúrnu pamiatku. Po rozsiahlej rekonštrukcii bol dom vybavený dobovým nábytkom, sčasti premiestneným z depozitárov miestneho Pamätníku J. A. Komenského a z časti aj z darov občanov Komni. Verejnosti bol otvorený v júli 2009 a ešte v tom roku zvíťazil v súťaži Zlínskeho kraja Ľudová stavba roka.

Pozri aj
--------

* Pamätník J. A. Komenského

Referencie
----------

1. 1 2 3 4 5   *Obydlí zvěrokleštiče* [online]. Obec Komňa, [cit. 2016-12-28]. Dostupné online. (česky)
2. ↑   *Nové muzeum v Komni* [online]. Česká televize, [cit. 2016-12-28]. Dostupné online. (česky)
3. 1 2 3   *Nové muzeum v Komni přibližuje život zvěrokleštičů* [online]. Folklorní sdružení České republiky, 2009-09-14, [cit. 2016-12-28]. Dostupné online. (česky)
4. ↑   *MonumNet* [online]. Národní památkový ústav, [cit. 2016-12-28]. Dostupné online. (česky)
5. ↑   *Lidová stavba roku* [online]. Zlínský kraj, rev. 2012-05-01. Dostupné online. (česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Obydlie miškára v Komni**

Externé odkazy
--------------

* Galerie: Obydlí zvěrokleštiče Komňa

Zdroj
-----

*Tento článok je čiastočný alebo úplný preklad článku Obydlí zvěrokleštiče v Komni na českej Wikipédii.*

Súradnice: 48°59′45″S 17°47′58″V﻿ / ﻿48,9958803°S 17,7995633°V﻿ / 48.9958803; 17.7995633